Ilmiy-tadqiqot muassasalarining infratuzilmasini yanada mustahkamlash va innovatsion faoliyatini rivojlantirish chora-tadbirlari toʻgʻrisida

01.11.2017
O‘zbekiston Respublikasi Prezidentining 2017-yil 1-noyabrdagi PQ-3365-son qarori
2017-2021-yillarda O‘zbekiston Respublikasini rivojlantirishning beshta ustuvor yoʻnalishi boʻyicha Harakatlar strategiyasida belgilangan vazifalar ijrosini ta’minlash, shuningdek, ilmiy-tadqiqot muassasalari faoliyatini yanada takomillashtirish, ularning moddiy-texnika bazasini mustahkamlash va innovatsion faoliyatini rivojlantirish uchun qulay shart-sharoitlar yaratish maqsadida:
1. 2017-2021-yillarda ilmiy-tadqiqot muassasalarining infratuzilmasini mustahkamlash va innovatsion faoliyatini rivojlantirish boʻyicha quyidagilarni oʻz ichiga oluvchi kompleks chora-tadbirlar dasturi (keyingi oʻrinlarda Dastur deb ataladi) tasdiqlansin:
2017-2021-yillarda ilmiy-tadqiqot muassasalarining infratuzilma­sini mustahkamlash va innovatsion faoliyatini rivojlantirish boʻyicha kompleks chora-tadbirlar 1-ilovaga muvofiq;
2018-2021-yillarda Dasturni amalga oshirish moliyaviy xarajatlari­ning hisob-kitob hajmlari parametrlari 2-ilovaga muvofiq;
2018-2021-yillarda ilmiy-tadqiqot muassasalarining moddiy-texnika bazasini mustahkamlash dasturi 3-ilovaga muvofiq.
2. O‘zbekiston Respublikasi Fanlar akademiyasi, Qishloq va suv xoʻjaligi vazirligi, Sogʻliqni saqlash vazirligi va boshqa tegishli idoralar oʻzlarining tasarrufidagi ilmiy-tadqiqot muassasalari bilan birgalikda har yili 1-iyunga qadar O‘zbekiston Respublikasi Moliya vazirligi va Iqtisodiyot vazirligi bilan kelishilgan holda:
a) tasarrufidagi har bir ilmiy-tadqiqot muassasasining kelgusi kalendar yilida rekonstruksiya qilinishi yoki kapital ta’mirlanishi lozim boʻlgan bino va xonalarini rekonstruksiya qilish, kapital ta’mirlash boʻyicha texnik vazifalarni;
kelgusi kalendar yilida jihozlanishi lozim boʻlgan tasarrufidagi ilmiy-tadqiqot muassasalarini jihozlash uchun ularning ilmiy va laboratoriya uskunalariga boʻlgan ehtiyojini asoslagan holda tasniflagichlar ishlab chiqilishini ta’minlasin;
b) texnik vazifalar va tasniflagichlar asosida ilmiy-tadqiqot muas­sa­sa­larining bino va xonalarini rekonstruksiya qilish, kapital ta’mirlash, shuningdek, ularni zamonaviy ilmiy asbob-uskunalar bilan jihozlash uchun mablagʻ ajratish boʻyicha buyurtmanomalarni shakllantirsin hamda ularni O‘zbekiston Respublikasi Fan va texnologiyalar agentligiga taqdim etsin.
3. Fan va texnologiyalar boʻyicha davlat komissiyasi (A.N.Aripov):
a) ilmiy-tadqiqot muassasalarining asoslangan buyurtmanomalari asosida ishlab chiqilgan Fan va texnologiyalar agentligining takliflari boʻyicha moliyaviy xarajatlarning umumiy tasdiqlangan parametrlari doirasida har yili:
ilmiy-tadqiqot muassasalarini ta’mirlash-qayta tiklash ishlarining manzilli roʻyxatlarini;
har bir ilmiy-tadqiqot muassasasining moddiy-texnika ta’minotini hisobga olgan holda, ilmiy laboratoriyalarni zamonaviy ilmiy va laboratoriya asbob-uskunalari bilan jihozlash, butlovchi qismlar, zarur materiallar va reaktivlar bilan uzluksiz ta’minlash boʻyicha manzilli roʻyxatlarni tasdiqlasin;
b) Dastur bajarilishining tizimli monitoringini olib borsin va har yarim yil hamda yil yakunlari boʻyicha uning bajarilishi natijalarini Vazirlar Mahkamasi majlislarida koʻrib chiqish uchun kiritsin.
4. Dasturni moliyalashtirish manbalari etib quyidagilar belgilansin:
O‘zbekiston Respublikasi Fanlar akademiyasi, Yer resurslari, geodeziya, kartografiya va davlat kadastri davlat qoʻmitasi, Davlat veterinariya qoʻmitasi, O‘rmon xoʻjaligi davlat qoʻmitasi ilmiy-tadqiqot muassasalarining binolari va korpuslarini rekonstruksiya qilish va kapital ta’mirlash boʻyicha – O‘zbekiston Respublikasi Moliya vazirligi huzuridagi Ta’lim va tibbiyot muassasalari moddiy-texnika bazasini rivojlantirish jamgʻarmasi mablagʻlari, ilmiy-tadqiqot muassasalarining byudjetdan tashqari mablagʻlari hamda idoraviy mansubligi boʻyicha tegishli tashkilotlarning oʻz mablagʻlari;
O‘zbekiston Respublikasi Qishloq va suv xoʻjaligi vazirligi ilmiy-tadqiqot muassasalarining binolari va korpuslarini rekonstruksiya qilish va kapital ta’mirlash boʻyicha – O‘zbekiston Respublikasi Qishloq va suv xoʻjaligi vazirligi huzuridagi Qishloq xoʻjaligi yoʻnalishidagi oliy ta’lim muassasalarini qoʻllab-quvvatlash jamgʻarmasi mablagʻlari, ilmiy-tadqiqot muassasalarining byudjetdan tashqari mablagʻlari hamda tegishli tashkilotlarning oʻz mablagʻlari;
ilmiy-tadqiqot muassasalarining ilmiy laboratoriyalarini zamonaviy ilmiy va laboratoriya uskunalari bilan jihozlash, zarur materiallar va butlovchi qismlar bilan uzluksiz ta’minlash, yosh olimlarning yetakchi xorijiy ilmiy markazlarda qisqa muddatli ilmiy stajirovkalarini moliyalashtirish uchun – Fan va texnologiyalar boʻyicha davlat komissiyasi huzuridagi Ilmiy-texnik faoliyatni qoʻllab-quvvatlash va rivojlantirish jamgʻarmasi mablagʻlari, xalqaro moliya institutlari, tashkilotlari va donor-mamlakatlarning kredit va grantlari, qonun hujjatlarida taqiqlanmagan boshqa manbalar;
O‘zbekiston Respublikasi Fanlar akademiyasining ilmiy-tadqiqot muas­sa­salarini ofis va laboratoriya mebeli bilan jihozlash uchun – O‘zbekiston Respublikasi Fanlar akademiyasining ilmiy-tadqiqot muassasalari obyektlarini sotishdan tushadigan byudjetdan tashqari mablagʻlari, xalqaro moliya institutlari, tashkilotlari va donor-mamlakatlarning kredit va grantlari, qonun hujjatlarida taqiqlanmagan boshqa manbalar;
O‘zbekiston Respublikasi Qishloq va suv xoʻjaligi vazirligining ilmiy-tadqiqot muassasalarini ofis va laboratoriya mebeli bilan jihozlash uchun – tegishli ilmiy-tadqiqot muassasalarining byudjetdan tashqari mablagʻlari, shuningdek, O‘zbekiston Respublikasi Qishloq va suv xoʻjaligi vazirligi boshqa muassasalarining oʻz mablagʻlari, xalqaro moliya institutlari, tashkilotlari va donor-mamlakatlar grantlari, qonun hujjatlarida taqiqlanmagan boshqa manbalar.
Shunday tartib oʻrnatilsinki, unga koʻra O‘zbekiston Respublikasi Fanlar akademiyasining ilmiy-tadqiqot muassasalari obyektlarini sotishdan tushadigan byudjetdan tashqari mablagʻlar O‘zbekiston Respublikasi Fanlar akademiyasi ilmiy-tadqiqot muassasalarining asoslangan hisob-kitoblari boʻyicha ularni ofis hamda laboratoriya mebeli bilan jihozlash uchun tegishli ilmiy-tadqiqot muassasalarida qurilish-montaj ishlari nihoyasiga yetkazilgandan soʻng ajratiladi.
5. O‘zbekiston Respublikasi Iqtisodiyot vazirligi, Moliya vazirligi 2018 yil va kelgusi yillar uchun O‘zbekiston Respublikasining Investitsiya dasturini shakllantirishda O‘zbekiston Respublikasi Fanlar akademiyasi hamda Qishloq va suv xoʻjaligi vazirligining asoslangan takliflari boʻyicha, tasdiqlangan loyiha-smeta hujjatlariga muvofiq Dasturda koʻzda tutilgan obyektlarni rekonstruksiya qilish hamda kapital ta’mirlash uchun kapital mablagʻlar limitlarini nazarda tutsin.
6. Dasturda koʻzda tutilgan obyektlarni qurish, rekonstruksiya qilish hamda kapital ta’mirlash doirasida:
“Inkom kapital qurilish” injiniring kompaniyasi – O‘zbekiston Respublikasi Fanlar akademiyasi obyektlari boʻyicha buyurtmachi;
“Suvqurilishinvest” DUK – O‘zbekiston Respublikasi Qishloq va suv xoʻjaligi vazirligi hamda O‘zbekiston Respublikasi Davlat veterinariya qoʻmitasi obyektlari boʻyicha buyurtmachi;
Toshkent shahar xokimligining “Yagona buyurtmachi xizmati” injiniring kompaniyasi – O‘zbekiston Respublikasi Yer resurslari, geodeziya, kartografiya va davlat kadastri davlat qoʻmitasi obyektlari boʻyicha buyurtmachi;
“O‘rmonloyiha” DUK – O‘zbekiston Respublikasi O‘rmon xoʻjaligi davlat qoʻmitasi obyektlari boʻyicha buyurtmachi; 


tanlov savdolari natijalari boʻyicha tashkilotlar – bosh loyihachi va pudratchi etib belgilansin. 


7. Buyurtmachilar loyiha-smeta hujjatlarining belgilangan tartib va muddatlarda ishlab chiqilishini, vakolatli davlat ekspertiza organlarida koʻrib chiqilishi va kelishib olinishini ta’minlasin.
O‘zbekiston Respublikasi Davlat arxitektura va qurilish qoʻmitasi Dasturni amalga oshirish doirasida bajariladigan qurilish-montaj ishlari sifati yuzasidan davlat arxitektura-qurilish nazoratini oʻrnatsin.
8. Dasturni amalga oshirishda shaxsiy javobgarlik:
tegishli ilmiy-tadqiqot muassasalarining bino va xonalarini rekonstruksiya qilish va kapital ta’mirlash hamda ularni zamonaviy ilmiy va laboratoriya uskunalari bilan jihozlash, butlovchi qismlar, zarur materiallar va reaktivlar bilan ta’minlash boʻyicha barcha ishlarning sifatli va oʻz muddatida bajarilishi yuzasidan – O‘zbekiston Respublikasi Bosh vazirining birinchi oʻrinbosari – “O‘zbekiston temir yoʻllari” aksiyadorlik jamiyati boshqaruvi raisi O.J.Ramatov zimmasiga;
nazarda tutilgan barcha tadbirlarning, shu jumladan, ilmiy-tadqiqot muassasalarining tegishli bino va xonalarini rekonstruksiya qilish va kapital ta’mirlash, ularni zamonaviy ilmiy va laboratoriya uskunalari bilan jihozlash, butlovchi qismlar, zarur materiallar va reaktivlar bilan ta’minlash ishlarining oʻz muddatida va toʻliq hajmda moliyalashtirilishi yuzasidan – O‘zbekiston Respublikasi moliya vaziri B.A. Xodjayev zimmasiga yuklansin.
9. Fan va texnologiyalar agentligi O‘zbekiston Respublikasi Iqtisodiyot vazirligi, O‘zbekiston Respublikasi Fanlar akademiyasi, tasarrufida ilmiy-tadqiqot muassasalari boʻlgan vazirlik va idoralar bilan birgalikda ikki oy muddatda Fan va texnologiyalar boʻyicha davlat komissiyasiga Respublika iqtisodiyoti tarmoqlarining aniq muammolarini hal qilish, raqobatbardosh, ilmiy hajmdor mahalliy mahsulotlar ishlab chiqarishni oʻzlashtirishga yoʻnaltirilgan, quyidagilarni nazarda tutuvchi 2018-2022-yillarda Davlat kompleks maqsadli ilmiy-tadqiqot dasturlari konsepsiyasini kiritsin:
fundamental, amaliy ilmiy tadqiqotlar va innovatsiya ishlanma­larini – O‘zbekiston Respublikasi Fan va texnologiyalar agentligiga davlat ilmiy-texnika dasturlarini moliyalashtirish uchun byudjetdan har yili ajratiladigan mablagʻlar, manfaatdor xoʻjalik yurituvchi sub’ektlar mablagʻlari, xalqaro moliya institutlari, tashkilotlar va donor-mamlakatlar grantlari, qonun hujjatlarida taqiqlanmagan boshqa manbalar hisobiga moliyalashtirish;
xoʻjalik yurituvchi sub’ektlarning ilmiy tadqiqotlarni moliyalashtirish, tajriba-tadqiqot ishlab chiqarishlarni tashkil etish, shuningdek, ilmiy-texnik ishlanmalar natijalarini amaliyotga joriy etishdan manfaatdorligini tubdan oshirish chora-tadbirlari.
10. Belgilab qoʻyilsinki:
davlat ilmiy-tadqiqot muassasalari xodimlariga (ilmiy xodimlar­dan tashqari) byudjet tashkilotlari xodimlari uchun belgilangan moddiy ragʻbatlantirish shartlari joriy etiladi;
2018-yilning 1-yanvaridan boshlab vazirlik va idoralarning gumanitar va boshqa ijtimoiy ahamiyatga ega davlat ilmiy-tadqiqot muassasalari bino va inshootlarini saqlash, shuningdek, ularning ayrim toifadagi xodimlari mehnatiga haq toʻlash boʻyicha xarajatlarni moliyalashtirish O‘zbekiston Respublikasi Davlat byudjeti mablagʻlari hisobidan bazaviy moliyalashtirish asosida amalga oshiriladi;
bazaviy moliyalashtirish sub’ektlari roʻyxati O‘zbekiston Respublikasi Fan va texnologiyalar agentligining Moliya vazirligi bilan kelishilgan takliflariga binoan Fan va texnologiyalar boʻyicha davlat komissiyasi tomonidan tasdiqlanadi.
11. O‘zbekiston Respublikasi Fanlar akademiyasi boshqa manfaatdor vazirlik va idoralar bilan birgalikda bir oy muddatda qonunchilikka ushbu qarordan kelib chiqadigan oʻzgartirish hamda qoʻshimchalar kiritish toʻgʻrisidagi takliflarni Vazirlar Mahkamasiga kiritsin.
Vazirlik va idoralar idoraviy normativ-huquqiy hujjatlarning ushbu qarorga muvofiqlashtirilishini ta’minlasin.
12. Mazkur qarorning ijrosini nazorat qilish O‘zbekiston Respublikasining Bosh vaziri A.N.Aripov hamda O‘zbekiston Respublikasi Prezidentining Davlat maslahatchisi A.N.Yunusxodjayev zimmasiga yuklansin.
O‘zbekiston Respublikasi

          Prezidenti                                                                                                        Sh.Mirziyoyev